Varo Specialmaskiner ApS

Sletten 8

8543 Hornslet

*Sendes kun pr. e-mail til:*

*Klaus V Hansen: kvh@varo.dk*

*Varo: varo@varo.dk*

## Påbud med vilkår til driften af vådmaleanlægget på virksomhedens afdeling på Sortevej 8 i Hornslet

 2. december 2020

 Sagsnr.: 20/100156

 **Kontaktperson:**

 Helle Kløcher

 Tlf.: 87 53 52 65

 hkl@syddjurs.dk

Virksomhedens aktiviteter er omfattet af kravene i Maskinværkstedsbekendtgørelsen[[1]](#endnote-1) undtagen vådmaleanlægget, da kapaciteten til forbrug af opløsningsmidler er mindre end 6 kg/time.

Syddjurs Kommune vurderer dog, at nogle af kravene i bekendtgørelsen også er relevante for driften af virksomhedens vådmaleanlæg for at sikre en effektiv forebyggelse og begrænsning af forurening. Virksomheden opfylder allerede nu de vilkår, der bliver stillet i påbuddet.

Kommunen har ikke modtaget bemærkninger i forbindelse med forvarsling af påbuddet.

**Påbud**

Syddjurs Kommune meddeler hermed påbud om følgende vilkår til driften af vådmaleanlægget:

1. Under drift af vådmaleanlægget skal døre, vinduer og porte til produktionslokalet være lukkede og tætsluttende.
2. Der skal etableres et filter i udsugningen, der kan tilbageholde mindst 90 % af malingsstøvet.
3. Partikelfiltre på afkast fra vådmaleanlægget skal drives, serviceres, vedligeholdes og udskiftes efter filterleverandørens anvisninger, så normal renseeffektivitet er opretholdt løbende.
4. Afkastet skal efterses mindst 1 gang om måneden for kontrol af utætheder fra filteret.
5. Der skal føres driftsjournal indeholdende følgende oplysninger:
	1. Dato for vedligeholdelse af filteret, herunder udskiftning af filtermateriale, og for opdagelse af fejl i filtre med angivelse af korrigerende handling.
	2. Resultat af den månedlige kontrol af filtret.
	3. Det årlige forbrug af blandingsfortyndere og andre opløsningsmidler.

Driftsjournalen skal opbevares på virksomheden i mindst 5 år og skal være tilgængelig for tilsynsmyndigheden.

**Lovgrundlag**

Påbuddet meddeles efter § 42 stk. 1 i Miljøbeskyttelsesloven, jf. § 39 i Maskinværkstedsbekendtgørelsen.

**Klagevejledning**

Afgørelsen kan, påklages til Miljø- og Fødevareklagenævnet af:

* påbudsadressaten
* enhver, der har en individuel, væsentlig interesse i sagens udfald
* Sundhedsstyrelsen
* visse lokale og landsdækkende foreninger, der har natur og miljø som hovedformål.

Jf. §§ 98 – 100 i miljøbeskyttelsesloven.

**Skriftlig klage og klagefrist**

En eventuel klage skal indgives via Klageportalen, via [www.kpo.naevneneshus.dk](http://www.kpo.naevneneshus.dk) eller direkte på [www.borger.dk](http://www.borger.dk/) eller [www.virk.dk](http://www.virk.dk). På [www.borger.dk](http://www.borger.dk) eller [www.virk.dk](http://www.virk.dk), skal der logges på, typisk med NEM-ID. Klagen sendes gennem Klageportalen til Syddjurs Kommune. En klage er indgivet, når den er tilgængelig for kommunen i Klageportalen.

Miljø- og Fødevareklagenævnet skal som udgangspunkt afvise en klage, der kommer uden om Klageportalen, hvis der ikke er særlige grunde til det. Hvis der ønskes fritagelse for at bruge Klageportalen, skal der indsendes en begrundet anmodning til Syddjurs Kommune. Kommunen videresender herefter anmodningen til klagenævnet, som træffer afgørelse om, hvorvidt din anmodning kan imødekommes.

En eventuel klage skal indsendes senest 4 uger fra den dag afgørelsen er meddelt.

**Klagefristen er den 29. december 2020.**

Gebyr på klage

Ved klage, skal der indbetales et gebyr på 900 kr. for private og 1.800 kr. for virksomheder og organisationer. Gebyret betales med betalingskort via Klageportalen.

Gebyret tilbagebetales, hvis klager får helt eller delvis medhold i klagen.

Nærmere vejledning omkring brug af Klageportalen findes på Miljø- og Fødevareklagenævnets hjemmeside, [www.kpo.naevneneshus.dk](http://www.kpo.naevneneshus.dk) samt på [www.borger.dk](http://www.borger.dk/) og [www.virk.dk](http://www.virk.dk).

**Søgsmål**

Et eventuelt søgsmål i forhold til afgørelsen skal anlægges ved domstolene inden seks måneder fra afgørelsen er meddelt, eller - hvis sagen påklages – inden 6 måneder efter, at endelig afgørelse foreligger, jf. § 101 Miljøbeskyttelsesloven. **Søgsmålsfristen er den 2. juni 2021**.

**Aktindsigt**

Syddjurs Kommune skal desuden gøre jer opmærksom på, at I har ret til aktindsigt i sagen, jf. § 9 i Forvaltningsloven[[2]](#endnote-2).

Syddjurs Kommune skal endvidere gøre opmærksom på, at afgørelsen bliver offentliggjort via DMA - en digital løsning, som Miljøstyrelsen stiller til rådighed.

Har I spørgsmål til dette brev, er I velkomne til at kontakte mig på telefon 87 53 52 65 eller

e-mail hkl@syddjurs.dk.

Med venlig hilsen



Helle Kløcher

Miljøsagsbehandler

1. Bekendtgørelse nr. 1477 af 12. december 2017 om virksomheder, der forarbejder emner af jern, stål eller andre metaller. [↑](#endnote-ref-1)
2. Lovbekendtgørelse nr. 433 af 22. april 2014 af forvaltningsloven. [↑](#endnote-ref-2)